L'Ajuntament de Sagunt instarà les autoritats autonòmiques que augmenten el pressupost de prevenció d'incendis forestals
29 de juliol 2022

![](/media/wnahjeqz/c1_mini_m1_trabajosprevencionincendios_romeu_archivo_img_1188.jpg?width=850&height=566.9886363636364)

El Ple de la Corporació Municipal de l'Ajuntament de Sagunt va aprovar este dijous per unanimitat instar a la Generalitat Valenciana perquè pose en marxa una sèrie de millores en el servei de prevenció d'incendis forestals, entre les quals destaquen mesures com un augment del pressupost, el reconeixement de la categoria de Bomber i Bombera Forestal i l'aprovació d'un Estatut Bàsic de Bombers i Bomberes Forestals, entre altres.

![](/media/qnsp0a0b/c2p_robertorovira_plenojulio22_img_4211.jpg?width=400&height=267)La proposta, que va eixir avant en la sessió ordinària corresponent al mes de juliol amb una esmena presentada pel PP i l'acord de tots els partits representats en el plenari, va ser presentada per Esquerra Unida, i defensada pel regidor Roberto Rovira.

Així, s'insta a la Generalitat, i més concretament a la Conselleria de Justícia, Interior i Administració Pública, a que continue augmentant el pressupost del servei de prevenció i extinció d'incendis perquè estiga ben dimensionat, centrat en la prevenció i puga donar resposta ràpida a les situacions d'emergència. D'igual manera, sol·licita el reconeixement de la categoria de Bomber i Bombera Forestal així com el respecte de condicions dignes per als treballadors i treballadores de tot l'operatiu mitjançant l'aprovació d'un Estatut Bàsic de Bombers i Bomberes Forestals.

Es reclama també a la Generalitat que continue promovent plans de prevenció activa que contemplen el disseny de plans de restauració i recuperació de la superfície forestal; l'ordenació forestal; que es promoga i faça complir la legislació en matèria de muntanyes i ordenació territorial; la posada en marxa de programes de sensibilització i plans per a evitar l'ús del foc en activitats agrícoles; així com polítiques de suport i impuls a la recuperació del medi rural.

A més, es van agregar una sèrie de proposicions addicionals a proposta del PP com l'aplicació de la llei forestal de 2018; la creació de models de gestió tipus per a incentivar l'activitat silvícola, amb l'adhesió dels propietaris forestals privats, per a una gestió sostenible i la creació d'ocupació verda; la promoció de sistemes de gestió homogenis de la propietat, amb col·laboració públic-privada, així com l'activació del Centre de la Propietat Forestal; l'elaboració d'un projecte de gestió que involucre a tot el sector forestal, mitjançant col·laboració públic-privada, a través de la signatura de convenis per a una economia circular; la redacció o actualització dels plans de prevenció d'incendis caducats dels parcs naturals de la Comunitat Valenciana; l'habilitació d'una partida pressupostària per a mantindre, planificar i construir noves infraestructures que ajuden a previndre incendis; i l'augment del pressupost per a la prevenció d'incendis mitjançant una partida específica per un valor mínim de sis milions d'euros.

La part argumentativa del text aporta dades alarmants sobre l'augment d'incendis forestals **«d'alta densitat, difícilment controlables, destructius i ingovernables»**, coneguts com a Grans Incendis Forestals (aquells que arrasen més de 500 hectàrees), i alerta que només enguany ja s'han produït a Espanya més de 15 d'ells. A banda, s'explica que Europa, i en particular, la regió mediterrània **«s'estan recalfant més ràpid que qualsevol altre continent»** o zona del planeta, cosa que, en un context de canvi climàtic, **«anticipa un escenari de grans incendis de sisena generació incontrolables»** i exposarà més a la Comunitat Valenciana enfront de possibles esdeveniments de gran magnitud en este sentit.

**«L'augment esperat de temperatura durant este segle farà que, amb tota seguretat, els episodis climàtics extrems a la regió vagen a pitjor: sequeres més acusades i onades de calor més llargues i intenses, que porten a la vegetació a un estat d'estrés hídric i llesta per a cremar»**, s'adverteix. La motivació de la proposta no sols se centra en el canvi climàtic com a causa d'estos grans incendis forestals sinó també en altres qüestions relacionades amb l'augment de combustible i la facilitat per al foc com ara **«la despoblació, l'abandonament del medi rural i dels usos tradicionals dels boscos, l'abandonament ramader i agrari amb cessament del pasturatge tradicional i de cultius»** o **«l'augment de la superfície coberta amb matolls i boscos joves, les nefastes polítiques de repoblació i l'absència d'una adequada gestió i planificació de les masses forestals per a la seua adaptació al canvi climàtic, i per a la prevenció de riscos»**, que **«fa que siguen bombes de rellotgeria per als incendis»**.

**«A tot això cal sumar la no existència de vertaders operatius de prevenció i les retallades contínues en estes polítiques»**, continua l'argumentari. **«Falla la prevenció. Tenim excel·lents professionals, però maltractats per les diferents administracions»**.

**«És necessari que les autonomies revisen els pressupostos invertits en els dispositius d'extinció i la seua eficàcia i dediquen majors esforços pressupostaris a tasques de prevenció d'incendis, la disminució de la densitat de combustible en les muntanyes i tasques d'educació i sensibilització»**, remata l'exposició de motius.

*   [](http://www.facebook.com/sharer.php?u=https://aytosagunto.es/va/actualitat/ple-juliol-2022-millora-servici-prevencio-i-extincio-d-incendis-forestals-2022-07-29/ "Facebook")
*   [](http://twitter.com/share?url=https://aytosagunto.es/va/actualitat/ple-juliol-2022-millora-servici-prevencio-i-extincio-d-incendis-forestals-2022-07-29/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/ple-juliol-2022-millora-servici-prevencio-i-extincio-d-incendis-forestals-2022-07-29/ "Linked In")
*   [](mailto:?body=https://aytosagunto.es/va/actualitat/ple-juliol-2022-millora-servici-prevencio-i-extincio-d-incendis-forestals-2022-07-29/)